Virallinen lehti nro C 166 , 10/06/1996 s. 0200



B4-0599, 0624, 0631 ja 0635/96 Päätöslauselma Nigeriasta Euroopan parlamentti, joka - ottaa huomioon AKT-EU-yhteiskokouksen viimeisimmän kokouksen päätöslauselman, - ottaa huomioon aikaisemmat, erityisesti 12. lokakuuta 1995 ((EYVL C 287, 30.10.1995, s. 196)) ja 16. marraskuuta 1995 ((EYVL C 323, 4.12.1995, s. 91)) antamansa päätöslauselmat Nigeriasta, - ottaa huomioon kansainyhteisön ministeritason toimintaryhmän (Commonwealth Ministerial Action Group) johtopäätökset 23. huhtikuuta 1996 pidetyn kokouksen jälkeen, A. ottaa huomioon EU:n Nigerian vastaisten pakotteiden tehottomuuden, mikä on saanut aikaan sen, että sotilashallitus laiminlyö järjestelmällisesti ihmisoikeuksia ja kansanvallan periaatteita, B. ottaa huomioon, että 10. ja 11. kesäkuuta 1996 pidettävä yleisten asioiden neuvosto käsittelee EU:n ja Nigerian suhteita kuuden kuukauden arviointiajanjakson valossa, C. ottaa huomioon Euroopan parlamentin pitkäaikaisen huolen Nigerian ihmisoikeuksista ja sen halun saada kantansa tiedoksi yleisten asioiden neuvostossa EU:n ja Nigerian suhteista, D. on hyvin huolestunut siitä, että huolimatta EU:n määräämistä poliittisista ja taloudellisista pakotteista monet mielipidevangit ovat vielä vangittuina syytteistä, joita kansainvälinen yhteisö pitää aiheettomina, ja että edistyminen kohti demokraattisesti valittua laillista hallitusta on liian hidasta, E. valittaa, että huolimatta ihmisoikeuksien jatkuvasta loukkaamisesta EU:n ja Nigerian diplomaattisuhteet ovat suureksi osaksi saatu ennalleen, F. toistaa, että se tuomitsee ehdottomasti Ken Saro-Wiwan ja 8 muun saman liikkeen jäsenen teloittamisen hirttämällä kansainvälisen yhteisön täydestä tuomitsemisesta huolimatta, G. järkyttynyt siitä, että Felix Ndamaigida ja Rebecca Onyabi Ikpe ovat muita samanlaisia vankeja, joita on salaa kuulusteltu ja sen jälkeen tuomittu petoksesta sellaisissa oikeudenkäynneissä, jotka eivät täytä kansainvälisiä standardeja, ja että näitä vankeja pidetään nyt eristettyinä ilman mahdollisuutta olla yhteydessä perheisiin tai lakimiehiin tai päästä terveydenhoitoon, H. vastaa samasta syystä kuin Ken Saro-Wiwa pidätettyinä olevien 19 ogonin avoimena kirjeenä esittämään epätoivoiseen avunhuutoon, joka salakuljetettiin Nigeriasta «The Times» -sanomalehdelle viime perjantaina 17. toukokuuta 1996, ja jossa olosuhteita, joissa heitä pidetään, kuvattiin järkyttävän epäinhimillisiksi, I. on huolestunut siitä, että nämä tuomiot näyttävät perustuvat siihen, että he vastustavat rauhanomaisesti kenraali Sani Abachan hallitusta, joka on vallassa vuoden 1993 vaalitulosten laittoman kumoamisen vuoksi, J. huolissaan siitä, että EU:n määräämät nykyiset Nigerian vastaiset pakotteet eivät ole tehokkaita, ja uskoo, että uusia toimenpiteitä olisi nyt hyväksyttävä, 1. Vaatii, että neuvosto ja komissio julkistavat kertomuksen EU:n toteuttamien toimenpiteiden tehokkuudesta Nigerian suhteiden osalta; 2. Vaatii, että kaikki mielipidevangit, mukaan lukien Felix Ndamaigida ja Rebecca Onyabi Ikpe, on vapautettava; 3. Vaatii Nigerian hallitusta vapauttamaan yhdeksäntoista ogonia, joita vastaan on nostettu samat syytteet samassa sotilastuomioistuimessa, joka teloitti Ken Saro-Wiwan marraskuussa 1995; 4. Vaatii Nigerian hallitusta vapauttamaan yhdeksäntoista ogonin lakimiehen Gani Fawehinmin, joka on syytteettä vangittuna tammikuusta 1996 alkaen; 5. Vaatii Nigerian hallitusta siirtymään nopeasti kansanvaltaan, joka kulminoituu kansainvälisten tarkkailijoiden valvomiin vapaisiin vaaleihin vuoden 1996 loppuun mennessä; 6. On sitä mieltä, että öljyn kauppasaarto on yksi tehokkaimmista keinoista painostaa Nigerian hallitusta, ja siten vaatii neuvostoa ja komissiota tekemään selkeän suosituksen siitä, kuinka kauppasaarto voitaisiin toteuttaa; 7. Suhtautuu myönteisesti Shellin tarjoukseen puhdistaa kaikki öljyvahingot ja muut saasteet sekä korjata öljyputket ja jalostamot Ogonimaassa; 8. Vaatii 10. ja 11. kesäkuuta 1996 pidettävää yleisten asioiden neuvostoa toteuttamaan asianmukaisesti EU:n marraskuussa 1995 hyväksymät Nigerian vastaiset viisumirajoitukset; 9. Vaatii 10. ja 11. kesäkuuta 1996 pidettävää yleisten asioiden neuvostoa määräämään kiellon EU:n aseviennille Nigeriaan ottaen huomioon huolestuttavan ihmisoikeustilanteen; 10. Vaatii jäsenvaltioita toteuttamaan toimenpiteitä jäädyttääkseen sekä Nigerian hallituksen että huomattavien yksityishenkilöiden, jotka ovat nykyisessä hallituksessa, ja heidän perheidensä EU:n pankeissa pitämät rahoitukselliset varat; 11. Vaatii neuvostoa ehdottamaan jäsenvaltioille yhteistä toimea sen takaamiseksi, että julkisissa urakkasopimuksissa sopimuspuolina olevat eurooppalaiset yritykset kunnioittavat ihmisoikeuksia Nigeriassa; 12. Vaatii komissiota laatimaan selvityksen öljy-yhtiöiden toiminnan sosiaalisista vaikutuksista ja ympäristövaikutuksista Ogonimaassa ja välittämään sen Euroopan parlamentille; 13. Vaatii kaikenlaisen kokemuksenvaihdon ja koulutuksen lopettamista Nigerian hallituksen virkamiesten ja armeijan kanssa; 14. Kehottaa puhemiestään välittämään tämän päätöslauselman neuvostolle ja komissiolle ennen 10. ja 11. kesäkuuta 1996 pidettävää yleisten asioiden neuvoston kokousta.